韩邦靖
玄明宫行
长安送客城东道，柳叶杨花春正早。
玄明宫前下马时，一片烟光长萋草。
宫中道士邀我入，素果清茶日未昃。
白河东下楚城西，指点湖山三叹息。
正德三年与四年，刘瑾专权斧扆前。
可怜帝主推心腹，纵有丘张岂比肩。
帷幄空多戚里恩，论思无复侍臣尊。
千官尽走东河下，庶政全归左顺门。
震主倾朝不自知，回天转日更谁疑。
金貂满座衔恩日，朱绂升堂颂德时。
翻嫌仇李光荣薄，却笑曹侯意气卑。
谋生意拙还谋死，更起玄明作蒿里。
甲第侯王已莫伦，阴山将相那堪比。
土石西山半欲摧，栋梁南国万牛回。
虚阁平临金阙杪，假山下指凤城隈。
琪花瑶草寻常得，万户千门次第开。
千门万户谁甲乙，玄明之宫推第一。
金碗常思埋甲盾，铜驼不解生荆棘。
自古威权不到头，九重一怒罪人收。
几人烈焰俱灰灭，一旦冰山作水流。
冰山烈焰事俱非，座上门前客尽稀。
须臾蔓草萦枯骨，宛转佳城属羽衣。
门掩宫河十里长，山藏陇树一千行。
今古谁存三尺土，奸雄空作百年忙。
春风有客时双入，寒食何人奠一觞。
卧牛不得归岗势，怨鹤空闻绕夕阳。
夕阳漠漠鹤归迟，却忆玄明全盛时。
千人举杵万人和，九仞为台十仞池。
雨露霜霾归喜怒，层青丹碧岂珍奇。
万民累足臣屏息，四海离心主不知。
从来偏重多忧患，自古末流难障捍。
东京政事三公缺，阉宦专权祸尤烈。
正统王振擅权时，先朝李广亦恣雎。
只今不独刘瑾盛，帝主旁前安可知。
倚社难熏古如此，操刀必割谁能已。
三穴那能穷帝旁，万机况复归司礼。
救枉扶偏本不同，更张琴瑟始成功。
还期圣主思前事，莫遣玄明有别宫。